Grofgeskut deur na Dubai-uitspeelstrydeNovak Djokovic. Foto: Twitter. Novak Djokovic het net een wedstryd in die Verenigde Arabiese Emirate benodig om weer op alle suiers te vuur. Die wêreld se voorste speler het met tye in die eerste ronde van die Dubai Duty Free-tenniskampioenskap teen Tomas Machac gesukkel, maar hy het die bal baie suiwer in sy jongste wedstryd teen Tallon Griekspoor geslaan. Die Serwiër het die wedstryd met 6-2 en 6-3 gewen om vir nóg ŉ kwarteindstryd by ŉ ATP-toernooi te kwalifiseer. “Ek moes in my eerste wedstryd baie hard werk om te wen, maar ek het nou vanuit die staanspoor goed gespeel. Ek was beslis nou beter as in die vorige wedstryd,” het Djokovic gesê. Hy speel later vandag teen Hubert Hurkacz – die man teen wie Roger Federer vir oulaas op Wimbledon swaarde gekruis het – in een van die kwarteindstryde. Daniil Medvedev het vir die kwarteindstryd in Dubai gekwalifiseer. Foto: Twitter. Dan het Daniil Medvedev sy elfde ATP-toerwedstryd op ŉ streep gewen toe hy met Alexander Bublik afgereken het. Die eindtelling was 6-4 en 6-2 in sy guns. Die Rus, wat bekend is vir die robotagtige presisie waarmee hy sy teenstanders uitoorlê, het ná afloop van die wedstryd erken dat sy jongste wenlopie hom beslis aanvuur om beter te speel. “Selfvertroue is nou baie belangrik vir my en ek wil eintlik nie ophou speel nie. Ek voel fisiek baie beter as in my vorige toernooi in Doha en ek sien baie uit na my volgende wedstryde,” het Medvedev gesê. Uitslae: Hubert Hurkacz klop Pavel Kotov met 7-5 en 6-1 Daniil Medvedev klop Alexander Bublik met 6-4 en 6-2 Novak Djokovic klop Tallon Griekspoor met 6-2 en 6-3 Alexander Zverev klop Christopher O’Connell met 7-5 en 6-4 Lorenzo Sonego klop Felix Auger-Aliassime met 7-6 en 6-4 Kwarteindstryd-bepalings: Alexander Zverev teen Lorenzo Sonego Botic van der Zandschulp teen Andrey Rublev Novak Djokovic teen Hubert Hurkacz Daniil Medvedev teen Borna Coric.